Derfor havde hun til årets Kulturmøde på Limfjordsøen valgt at omdanne sit lille gule hus på Gasværksvej i Nykøbing til et sandt regnbueparadis, hvor hun satte fokus på mangfoldighed og LGBTQ+-miljøet. - Miljøet på Mors er lille lige nu, men det er gået mega godt. Det er gået over alle forventninger. Vi havde slet ikke forestillet os det her, siger Jeanett Brandt. Gennem årets kulturmøde har man kunnet slå vejen forbi det gule hus og få en snak, en regnbue på kinden og sætte et regnbueflag i en flamingoplade for at vise støtte til miljøet. Torsdag kiggede 180 mennesker forbi, mens der fredag var hele 500. - Vi løb tør for flag. Det er helt vildt. Det gør mig så glad, og jeg er simpelthen overlykkelig. Det bringer os sammen, siger Jeanett Brandt, som kun har fået positive tilbagemeldinger. Jeanett Brandt kender til vigtigheden af at have nogle ligesindede. Hun sprang selv ud, da hun kom på efterskole, efter at flere andre af eleverne havde valgt at gøre det samme. Derfor mener hun også, at det er vigtigt, at LGBTQ+-miljøet bliver mere udbredt på Mors. - Målet har været at vise, at vi er til stede på Mors. Indtil nu har vi ikke haft noget etableret sted på Mors for sådan nogle som os, men det kan vi få efter det her. Det er vigtigt at få etableret noget, så folk har et sted at komme, siger Jeanett Brandt. Hun er allerede blevet kontaktet af fem med henblik på samarbejde om at etablere et sted på Mors.
Det er ikke altid nemt at skille sig ud fra mængden, når man bor på Mors eller i et andet lille samfund. Det ved 23-årige Jeanett Brandt alt om. Hun er nemlig selv biseksuel og fra Mors.